Justin Trudeau rebaħ it-tielet mandat bħala prim ministru tal-Kanada f'elezzjoni bikrija li saret bit-tama li l-Partit Liberali mmexxi minnu jsaħħaħ il-pożizzjoni tiegħu, għalkemm il-partit xorta se jkollu jmexxi gvern ta' minoranza. L-elezzjoni saret it-Tnejn, u għalkemm l-għadd tal-voti għadu għaddej, ħareġ ċar li l-Partit Liberali rebaħ l-akbar numru ta' siġġijiet, anke jekk għat-tieni darba konsekuttiva, l-akbar numru ta' voti ntrebħu mill-Partit Konservattiv. Però l-partit ta' Trudeau ma rnexxilux jirbaħ maġġoranza ta' siġġijiet fil-House of Commons Kanadiża, u b'hekk il-gvern ġdid se jerġa' jkollu jiddependi mill-appoġġ ta' deputati minn partiti oħra. Il-Liberali mistennija jirbħu 158 siġġu – 12 inqas milli meħtieġa għal maġġoranza, filwaqt li l-Konservattivi mistennija jirbħu 122 siġġu. Il-Bloc Québécois, mir-reġjun Frankofonu ta' Quebec, mistenni jirbaħ 34 siġġu, filwaqt li n-New Democratic Party, partit progressiv, mistenni jirbaħ 25 siġġu. Il-Partit tal-Ħodor mistenni jirbaħ żewġ siġġijiet – kif kien seħħ fl-2019 – anke jekk is-sehem ta' voti li rebaħ naqas b'inqas min-nofs. Il-kap tal-partit, Annamie Paul, ma ġietx eletta mid-distrett tagħha fiċ-ċentru ta' Toronto. Il-kap tal-Konservattivi, Erin O'Toole, ikkonċeda t-telfa tal-elezzjoni, u nnota li l-gvern nefaq 600 miljun dollaru Kanadiż f'attentat li jakkwista aktar poter: attentat li fl-aħħar mill-aħħar ma rnexxiex. Filfatt, it-tibdil fin-numru tas-siġġijiet li rebħu l-partiti kollha kien minimu għall-aħħar, anke jekk l-elezzjoni wasslet biex żewġ ministri jitilfu s-siġġu tagħhom.